Parila (Saaremaa)

Parila (kohakääne ParilasseEesti kohanimeraamat, lk. 465) on küla Saare maakonnas Saaremaa vallas.

Seda paika on esmamainitud 1645 heinamaana Heuschlag groß Pargel genannt. 1731 nimetati isikut Parrila Hinrich ja 1798 Parjella küla. Parila oli 19. sajandi teisel poolel Randvere mõisa kõrvalmõis ja kuulus Kaarma kihelkonda.

1977. aasta asulareformiga ühendati Parila Mullutu külaga. Enne kaotamist kandis küla nime Randvere-Parila. 1998. aastal küla taastati. 2014. aastani kuulus ta Kaarma valda. Seejärel asus ta kuni Eesti omavalitsuste haldusreformini) 2017. aastal Lääne-Saare vallas.

Kohanime päritolu pole teada. Parila esineb talu- ja heinamaanimedes mujalgi Saaremaal ning küla- ja talunimena Mandri-Eestis. 17. sajandil kuulusid mõisnik Tollile nii Saaremaa Parila ala kui Kullamaa mõis, mille varasem nimi oli Pargenthal (esmamainitud 1456 kujul Parientall). Niisiis on võimalik, et see nimi on Saaremaale Kullamaalt sisse toodud.

Lähtudes sellest, et Parila nime kannab Saaremaal mitu heinamaad, väärib tähelepanu, et park : parga tähendab 'vana kuivanud rohi, alaväärtuslik hein, pahn, rämps' ning parg : paru, para tähendab 'roo ja kõrkjatega segatud rohi'. Tartu ja idamurdes tähendab pari võsast soometsa, samuti raba ja suure metsa vahel asuvat lodust siirdesood.

Viited

Kategooria:Saaremaa valla külad